मैं जैमल सिंह आं। राजे दा सब्बनें कशा बड्डा सलाहकार ते मन्त्री। राजे गी मरे दे र्दौ बरे होई गे न। राजे गी मेरे उप्पर किन्ना बिश्वास हा। में, जे कीता राजे ने स्वीकारेया। धन्न ही मेरी किस्मत। ते हुन दौं बरें च गै फूकी फूकी ऐ पैर रखना पवा दा ऐ। हुन गै पंजाए सालें दा होआ करना। कल्ल गी मिगी बी मौती ने ठण्डी गोदी च लैना ऐ पर राजा होर पहैलें की चली गे। ते मिगी इक परीक्षा च सुट्टो गे। ओ परमात्मा मेरी मती परीक्षा नईं लैयां। मिगी पार लगायां। मिगी तुएं सहारा देआं। जिन्दा लूण पानी पंजा साल खादा उन्दे आस्तै गै मेरे प्राण जाने लोड़चदे न। पर ! पर लोक के के आखा दे न। उन्दियां गल्लां तां सुनन नईं हुन्दियां। जे राज माता उनें गल्लें पर बिश्वास करी लैग तां ? केईं बारी आखने ने पत्थर बी पिगली जन्दे न। ते ओ तां मनुख ऐ लोकें गी में कियां दस्सां जे मेरे दिलै च राजा बनने दी कोई चाह नईं। ए राजपाठ मेरे आस्तै गवा दी रत्त ऐ। पर ए तां मेरे दिला च गै गल्ल ऐ। की में इनें गल्लें गी लोकें तक पुजाई सकंग ? (किश सोची ऐ) ठीक ऐ। मेरे आस्तै ए सुनैहरी मौका ऐ। में लोकें गो ते रजमाता गी दस्सी देंग जे राजपूत दिलै दे काले नईं होंदे। ओ सदा गै मन ते बचना दे सच्चे रे न ते सच्चे गै रौंगन। दुनिया बदली सकदी ऐ पर ए कथ-“रघुकुल रीती सदा चली आई, जान जाई पर बचन न जाई।”